
Parlamentul României

Camera Deputaţilor

	Comisia pentru muncă şi
protecţie socială

	Comisia pentru buget, 
finanţe şi bănci


	Nr. 4c-9/356
	Nr. 4c-2/535


Bucureşti, 4 octombrie 2023 

PLx 232/2022
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru aprobarea Ordonanţei de urgenţã a Guvernului nr.36/2022 privind stabilirea unor măsuri de protecţie socială a salariaţilor în contextul conflictului armat din Ucraina, precum şi ca urmare a sancţiunilor internaţionale aplicate Federaţiei Ruse şi Belarusului, trimis Comisiei pentru muncă şi protecţie socială şi Comisiei pentru buget, finanţe şi bănci pentru examinare pe fond, în procedură de urgenţă, cu adresa 
nr.PLx 232/2022 din 4 mai 2022.
	PREŞEDINTE,
Adrian Solomon
	PREŞEDINTE,

Bogdan-Iulian Huţucă

Bucureşti, 4 octombrie 2023 

PLx 232/2022
RAPORT  COMUN

asupra proiectului de Lege pentru aprobarea Ordonanţei de urgenţã a Guvernului nr.36/2022 privind stabilirea unor măsuri de protecţie socială a salariaţilor în contextul conflictului armat din Ucraina, precum şi ca urmare a sancţiunilor internaţionale aplicate Federaţiei Ruse şi Belarusului
În temeiul art.95 şi 117 alin.(3) din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. PLx 232/2022 din 4 mai 2022, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţã a Guvernului nr.36/2022 privind stabilirea unor măsuri de protecţie socială a salariaţilor în contextul conflictului armat din Ucraina, precum şi ca urmare a sancţiunilor internaţionale aplicate Federaţiei Ruse şi Belarusului. 

Proiectul de lege are ca obiect de reglementare aprobarea Ordonanţei de urgenţã a Guvernului nr.36/2022 prin care se instituie acordarea unei indemnizaţii de 75% din salariul de bază corespunzător locului de muncă ocupat, dar nu mai mult de 75% din câştigul salarial mediu brut, până la data de 31 decembrie 2022, unor categorii de salariaţi care au contractele individuale de muncă suspendate temporar din iniţiativa angajatorilor. 

Aceste categorii cuprind: salariaţii angajatorilor afectaţi în mod direct sau indirect de imposibilitatea efectuării de tranzacţii cu operatori economici din Ucraina, Federaţia Rusă şi Belarus, ca urmare a efectelor generate de agresiunea militară rusă asupra Ucrainei, care înregistrează o diminuare a încasărilor cu un procent de minimum 20% raportat la încasările realizate în luna ianuarie 2022 sau la încasările realizate în luna similară a anului 2021, raportat la luna pentru care se solicită indemnizaţia şi, respectiv, salariaţii angajatorilor supuşi sancţiunilor internaţionale care au instituite măsuri restrictive în raport cu acţiunile care subminează sau ameninţă integritatea teritorială, suveranitatea şi independenţa Ucrainei şi care au fondurile sau resursele economice blocate prin ordin emis de preşedintele Agenţiei Naţionale de Administrare Fiscală.
La întocmirea prezentului raport comun, cele două comisii au avut în vedere: 

· avizul favorabil al Consiliului Legislativ (nr.359/5.04.2022)

· avizul favorabil al Consiliului Economic şi Social (nr.1990/5.04.2022)

· avizul favorabil al Comisiei juridice, de disciplină şi imunităţi 
(nr.4c-13/355/24.05.2022)

· avizul favorabil al Comisiei pentru sănătate şi familie 
(nr.4c-10/234/17.05.2022)

· avizul favorabil al Comisiei pentru politică economică, reformă şi privatizare (nr.4c-1/202/24.05.2022)

· avizul favorabil al Comisiei pentru industrii şi servicii 
(nr.4c-3/302/7.09.2022)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/302/17.05.2022)

· avizul favorabil al Comisiei pentru egalitatea de şanse pentru femei şi bărbaţi (nr.4c-20/215/16.05.2022).
În conformitate cu prevederile Regulamentului Camerei Deputaţilor, republicat, cu modificările şi completările ulterioare, comisiile au dezbătut proiectul de lege în şedinţe separate. 

La şedinţa Comisiei pentru buget, finanţe şi bănci din data de 13 septembrie 2023, au participat deputaţii conform listei de prezenţă. 

În urma dezbaterilor şi a opiniilor exprimate, membrii comisiei au hotărât, cu majoritate de voturi, adoptarea proiectului de lege în forma adoptată de Senat. 

În cursul dezbaterilor a fost prezentat un amendament, care, supus votului, a fost respins şi se regăseşte în anexa care face parte din prezentul raport comun.
La şedinţa Comisiei pentru muncă şi protecţie socială din data de 25 septembrie 2023 au participat deputaţii conform listei de prezenţă. 

În urma dezbaterilor şi a opiniilor exprimate, membrii comisiei au hotărât, cu majoritate de voturi (5 voturi împotrivă), aprobarea proiectului de lege în forma adoptată de Senat. 

La dezbaterile din cadrul celor două comisii a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, domnul Florin-Sergiu Dobrescu, Secretar de Stat în Ministerul Muncii şi Solidarităţii Sociale.
Proiectul de lege a fost adoptat de Senat, în calitate de primă Cameră sesizată, în şedinţa din 2 mai 2022.
În raport cu obiectul şi conţinutul său, proiectul de lege face parte din categoria legilor organice.

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să propună plenului Camerei Deputaţilor prezentul raport comun, de adoptare a proiectului de lege în forma adoptată de Senat.
	PREŞEDINTE,
Adrian Solomon
	PREŞEDINTE,

Bogdan-Iulian Huţucă


	SECRETAR,
Dan-Constantin Şlincu

	SECRETAR,
Iulius-Marian Firczak


	Întocmit, 

Şef birou Lidia Vlădescu

Consilier parlamentar Camelia Revenco

	Întocmit, 

Şef serviciu Giorgiana Ene
Consilier Simina Alexandra Mocanu




ANEXA
AMENDAMENTE RESPINSE

În cadrul dezbaterilor, Comisiile au respins următorul amendament:
	Nr.
crt.
	Text adoptat de Senat

	Text propus
	Motivare
1. Argumente pentru susținere

2. Argumente pentru respingere
	Camera decizională

	1.
	Articol unic. - Se aprobă Ordonanța de Urgență nr. 36 din 6 aprilie 2022 privind stabilirea unor măsuri de protecție socială a salariaților în contextul conflictului armat din Ucraina, precum și ca urmare a sancțiunilor internaționale aplicate Federației Ruse și Belarusului, publicată în Monitorul Oficial al României, Partea I, nr. 340 din 7 aprilie 2022.
	Articol unic. - Se aprobă Ordonanța de urgență nr. 36 din 6 aprilie 2022 privind stabilirea unor măsuri de protecție socială a salariaților în contextul conflictului armat din Ucraina, precum și ca urmare a sancțiunilor internaționale aplicate Federației Ruse și Belarusului, publicată în Monitorul Oficial al României, Partea I, nr. 340 din 7 aprilie 2022, cu următoarele modificări:   

Litera b) de la art. 2 alin. (1) se elimină. 

Litera b) de la art. 7 alin. (2) se elimină. 

Alineatul 3 de la art. 7 se elimină. 

Autor: deputat USR Victor Ilie


	1. -
2. respins la vot
	Camera Deputaților

